DTAC ไฟเผากำไร.!?
ดูผิวเผิน…งบ Q2/2565 ของ DTAC ที่มีกำไรสุทธิเหลือแค่ 1,004 ล้านบาท -34.4% จาก Q2/2564 ที่มีกำไรสุทธิ 1,531 ล้านบาท…เป็นอีกไตรมาสที่ย่ำแย่
ดูผิวเผิน…งบ Q2/2565 ของ DTAC ที่มีกำไรสุทธิเหลือแค่ 1,004 ล้านบาท -34.4% จาก Q2/2564 ที่มีกำไรสุทธิ 1,531 ล้านบาท…เป็นอีกไตรมาสที่ย่ำแย่
19 ก.ค. 2565

ดูผิวเผิน…งบไตรมาส 2/2565 ของบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ที่มีกำไรสุทธิเหลือแค่ 1,004 ล้านบาท ลดลง 34.4% จากไตรมาส 2/2564 ที่มีกำไรสุทธิ 1,531 ล้านบาท…เป็นอีกไตรมาสที่ย่ำแย่สำหรับ DTAC
แต่ในความเป็นจริง ก็ไม่ได้ขี้ริ้วขี้เหร่อะไร…ตัวเลขต่าง ๆ ไม่ได้แย่นะ อย่างรายได้รวมก็ทรง ๆ ตัวอยู่ที่ 19,960 ล้านบาท ลดลง 0.1% จากไตรมาส 1/2564 ที่มีรายได้ 19,984 ล้านบาท แบ่งเป็น รายได้จากการให้บริการหลัก (บริการเสียงและข้อมูล) อยู่ที่ 13,549 ล้านบาท ลดลง 0.9%
ส่วนรายได้จากบริการข้ามแดนอัตโนมัติอยู่ที่ 65 ล้านบาท เพิ่มขึ้น 96.7% เป็นผลมาจากการผ่อนผันมาตรการในการเดินทางระหว่างประเทศ และรายได้จากการให้บริการอื่นอยู่ที่ 308 ล้านบาท ลดลง 45.8% เนื่องจากการลดลงของรายได้จากการให้บริการโทรทางไกลระหว่างประเทศ
ขณะที่รายได้จากการจำหน่ายเครื่องโทรศัพท์และชุดเลขหมายอยู่ที่ 2,072 ล้านบาท เพิ่มขึ้น 21.6% เนื่องจากไม่มีมาตรการล็อกดาวน์เหมือนในช่วงไตรมาส 2/2564
หันไปดูจำนวนผู้ใช้บริการก็เติบโตนะ โดย ณ สิ้นไตรมาส 2/2565 DTAC มีลูกค้ารวมอยู่ที่ 20.3 ล้านเลขหมาย เพิ่มขึ้น  4.12 เสนเลขหมายจากไตรมาสก่อน ส่วนใหญ่มาจากลูกค้าระบบเติมเงิน ซึ่งเพิ่มขึ้น 4.13 แสนเลขหมายจากไตรมาสก่อน มาอยู่ที่ 14.1 ล้านเลขหมาย ส่วนลูกค้าระบบรายเดือนลดลง 700 เลขหมาย เนื่องจากการปรับปรุงฐานข้อมูลจำนวนผู้ใช้บริการที่เกิดขึ้นเพียงครั้งเดียว
แต่ที่เห็นกำไรในไตรมาสนี้หายไปกว่า 30% นั้น เป็นเพราะ DTAC เจออุบัติเหตุกำไร ต้องบุ๊กรายการพิเศษจากผลเสียหายที่เกิดจากเหตุการณ์เพลิงไหม้มูลค่า 560 ล้านบาท…เลยเป็นที่มาของ DTAC ไฟเผากำไรอย่างที่เห็น..!?
ไม่หมดแค่นั้น ยังมีการตั้งสำรองหนี้สูญเพิ่มขึ้นอย่างมีนัยสำคัญจาก 273 ล้านบาท ในไตรมาส 2/2564 เป็น 430 ล้านบาท ในไตรมาส 2/2565 ซึ่งเพิ่มขึ้น 157 ล้านบาท หรือเพิ่มขึ้น 57.5%…
ดังนั้น ถ้าตัดรายการพิเศษจำนวน 560 ล้านบาทออกไป และติ๊ต่างว่า DTAC ยังตั้งสำรองหนี้สูญในระดับเดิม อย่างน้อย ๆ ในไตรมาสนี้ก็น่าจะได้เห็นกำไรสุทธิทรง ๆ ตัว อยู่ราว 1,500–1,600 ล้านบาท แหละน่า…
แหม เสีย ดาย จัง เฮ่อ เสีย ดาย จัง..!!
แล้วจุดที่น่าสนใจ ในส่วนของความเสียหายจากเหตุการณ์เพลิงไหม้นั้น DTAC คงมีการทำประกันเอาไว้…นั่นหมายความว่า สามารถเคลมประกันได้ ซึ่งถ้าในไตรมาส 3/2565 DTAC มีการกลับรายการดังกล่าว ก็คงทำให้งบดูดีขึ้น..?
แต่ก็น่าแปลก ทั้ง ๆ ที่ความเสียหายจากเหตุการณ์เพลิงไหม้ครั้งนั้นมีผลกระทบกับงบของ DTAC อย่างมีนัยสำคัญ แต่ตอนนั้นไม่มีการแจ้งข่าวต่อตลาดหลักทรัพย์ฯ นะ…มีเพียงข่าวที่ปรากฏในสื่อ ระบุว่า “เช้าตรู่วันที่ 18 พ.ค. 2565 เกิดเหตุไฟไหม้โกดังให้เช่าชั้นเดียว ปลูกสร้างแบบโครงสร้างเหล็กหลังคาเมทัลชีท เนื้อที่ประมาณ 2 ไร่ ใน จ.ปทุมธานี โดย  DTAC เป็นผู้เช่าเก็บอุปกรณ์โทรคมนาคม” เท่านั้น
จะว่าไม่เข้าเงื่อนไขให้ต้องแจ้งต่อตลาดหลักทรัพย์ฯ ก็ไม่น่าจะใช่…แล้วเป็นเพราะอะไรกันนะ…อยากรู้จัง..??
พักเรื่องนั้นไว้ก่อน กลับมาที่กำไรของ DTAC แม้ตัวเลขบรรทัดสุดท้ายไม่ค่อยน่าปลื้มเท่าใดนัก..? แต่ที่ทำให้ผู้ถือหุ้นยังยิ้มได้ เห็นจะเป็นเงินปันผลงวดครึ่งปีแรกที่ใจป้ำจ่ายหุ้นละ 0.85 บาทนี่แหละ…
เรียกว่ายังคงเป็นหุ้นปันผลงามเสมอต้นเสมอปลายอะนะ
เอ๊ะ…หรือที่เห็น DTAC ปันผลหนัก ๆ อย่างนี้ เป็นเพราะผู้ถือหุ้นใหญ่ต้องการรีดก่อนจากหรือเปล่า..? อย่าลืมว่า หากแผนควบรวมกับ บริษัท ทรู คอร์ปอเรชั่น จำกัด (มหาชน) หรือ TRUE ไม่สะดุดตอ…เป็นไปตามเกมที่วางไว้ อาจเป็นจังหวะให้ “เทเลเนอร์” ได้โบกมือลาสยามเมืองยิ้มสักที…แม่นบ่..!???
…อิ อิ อิ…